Vruntlike grot tovoren. Wetet, erwerdigen heren unde guden gunnere, borgermeystere unde radmen der stad Revell, also gy lichte wol vernomen hebben, dat de Dudeschen stede, also sin Lubeke, Homborch, Luneborch, Wismer, Rostok unde Stralessundh, sin mynes gnedigen heren, des koninges, siner lantschap unde siner rike viende worden. Hirumme begere ik van jw to wetende, wo gy id mit mynem gnedigen heren unde mit my van siner wegen darumme holden willen, in sulker wiis, off ik wt Raseborges lene wat sende to juwer stad Revall, wer dat ok velich aff unde to varen mochte, unde off ik dar wene mit gude sende, off dat geleydet unde geveleget mocht wesen in juwer stad. Wes juwe wille hirumme is, des begere ik juwe bescrevene antwerde by dessem jegenwardigen boden. Siit Gode bevolen to ewigen tiiden. Gescreven uppe Raseborgh des ersten vridages in der vasten, under mynem ingesegel. Otto Pogwisch, ritter, hovetman uppe Raseborgh. Adress: Den erwerdigen heren, den borgermeysteren unde den radmen der stad Revall, detur littera.